Venäläinen teknologiaan erikoistunut verkkolehti Slon on listannut jutussaan seitsemän suomalaista, vähemmän tunnettua startup-yritystä.

Jutussa todetaan, että aiemmin Suomi tunnettiin lähinnä Nokiasta. Viime vuosina taas ulkomailla on jutun mukaan välillä näyttänyt siltä kuin ”koko Suomi olisi heittäytynyt koodaamaan pelejä”. Suomi on tunnettu etenkin peliyhtiöistä, kuten Roviosta ja Supercellistä.

Slonin mukaan Suomessa on kuitenkin useita muidenkin alojen kuin pelialan startupeja.

Jutussa esitellään yrityksiä, joista moni suomalainenkaan ei ole kuullut. Osa niistä ei tee kuluttajatuotteita vaan ratkaisuja yrittäjille. Matkapuhelinyhtiö Jollan lisäksi esitellään muun muassa turkulaisyritys Walkbase.

Walkbasen sovelluksen avulla kaupan, museon tai muun tilan omistaja voi seurata, miten ihmisvirta liikkeessä etenee, mihin ihmiset pysähtyvät ja millaisia reittejä he valitsevat.

Toinen esiteltävä on Zen Roboticsin kierrätysrobotti Recycler, joka on suunniteltu muun muassa rakennusjätteen lajitteluun.

Lisäksi jutussa kerrotaan tuulivoimaturbiineja ja -ratkaisuja tekevästä Merventosta, meriteollisuudelle energiansäästöpalveluita suunnittelevasta WE Techista, kalasipsejä valmistavasta Quarkenfoodista ja elektronisia tarroja valmistava InnoToolsista.

Toimittaja kertoo matkustaneensa Suomen halki lännestä itään, Vaasasta Imatralle, etsiessään kiinnostavia startupeja.

– Vakuutuin siitä, että tämä kylmä maa, jossa asuu 5,5 miljoonaa ihmistä, on täynnä ideoita. Ja vahvaa halua tehdä jotain sellaista, mikä hammästyttää koko maailman ja tekee jokapäiväisestä elämästä entistä parempaa, jutussa pohditaan.

Etenkin Supercellin kauppa japanilaisyritysten kanssa näyttää herättäneen kiinnostusta Suomea kohtaan. Uusi Suomi kertoi viime viikolla saksalaislehden jutusta, jossa pohdittiin, voisiko Saksa ottaa Suomesta mallia.